sukhrobnurali/uzbek-legal-corpus huggingface dataset:
“Doʻrmon — Qaynarsoy” komplekslarining xoʻjalik hisobidagi birlashgan direksiyasini tashkil etish toʻgʻrisida
(resolution, 2019-09-07)

Boshqaruv va rasmiy hukumat delegatsiyalari va chet ellik mehmonlarga xizmat koʻrsatishning yagona tuzilmasini tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidenti Apparati Ishlar Boshqarmasining shahar tashqarisidagi “Qaynarsoy” qarorgohi va “Doʻrmon” qarorgohi bazasida “Doʻrmon — Qaynarsoy” komplekslarining xoʻjalik hisobidagi birlashgan direksiyasi tashkil etilsin. 2. Oʻzbekiston Respublikasi Moliya vazirligi 1996-yilda respublika budjetidan “Doʻrmon — Qaynarsoy” komplekslarining xoʻjalik hisobidagi birlashgan direksiyasiga uning oʻz daromadlaridan qoplanmagan xarajatlarini qoplash uchun taqdim etilgan hisob-kitoblarga muvofiq bir martalik mablagʻ ajratsin. “Doʻrmon — Qaynarsoy” komplekslarining xoʻjalik hisobidagi birlashgan direksiyasi ishga tushirilgan vaqtdan boshlab besh yilga soliqlarning barcha turlarini toʻlashdan ozod qilinsin. 4. Oʻzbekiston Respublikasi Prezidenti Apparati Ishlar Boshqarmasi bir oy muddatda “Doʻrmon — Qaynarsoy” komplekslari xoʻjalik hisobidagi birlashgan direksiyasining yangi funksiyalari va faoliyati yoʻnalishlarini hisobga olgan holda u haqdagi nizomni ishlab chiqsin va tasdiqlasin. 5. Harbiylashtirilgan yongʻindan muhofaza qilish boʻlinmasi tashkil etish uchun Oʻzbekiston Respublikasi Ichki ishlar vazirligiga qoʻshimcha ravishda 45 shtat birligi ajratilsin. 6. Moliya vazirligi 1996-yildan boshlab Oʻzbekiston Respublikasi Ichki ishlar vazirligining xarajatlari smetasida “Qaynarsoy” kompleksining harbiylashtirilgan yongʻindan muhofaza qilish boʻlinmasi xarajatlari uchun budjetdan zarur mablagʻ ajratilishini nazarda tutsin. 7. “Oʻzulgurjibirjasavdo” uyushmasi (Sharonov) harbiylashtirilgan yongʻindan muhofaza qilish boʻlinmasini ATS-40(131) 137 markali qiyin yoʻllarda yura oladigan ikkita oʻt oʻchirish avtotsisternasi bilan taʼminlasin.
MEHNATNI MUHOFAZA QILISh SOHASIDA YAKKA TARTIBDA VA JAMOA TARTIBIDA HIMOYA QILISh VOSITALARINI YaRATISh HAMDA IShLAB ChIQARISh ChORA-TADBIRLARI TOʻGʻRISIDA
(resolution, 2021-02-22)

Korxonalarning yakka tartibda va jamoa tartibida himoya qilish vositalariga ehtiyojlarini eng toʻliq taʼminlash, ularni bevosita respublikaning oʻzida ishlab chiqarishni ancha kengaytirish maqsadida Vazirlar Mahkamasi qaror qiladi: 1. Mehnatni muhofaza qilish sohasida yakka tartibda va jamoa tartibida himoya qilish vositalarini yaratish hamda ishlab chiqarish tadbirlari 1 — 4-ilovalarga* muvofiq tasdiqlansin. 2. Belgilab qoʻyilsinki, koʻrsatib oʻtilgan tadbirlarda nazarda tutilgan ishlarni mablagʻ bilan taʼminlash Ish bilan taʼminlashga koʻmaklashish jamgʻarmasi mablagʻlari hisobiga amalga oshiriladi. 3. Oʻzbekiston Respublikasi Mehnat vazirligi (Obidov) himoya qilish vositalarini sertifikatsiya sinovlaridan oʻtkazish uchun ishlanmalar, uslubiyotlar va apparatlar sohasidagi, shuningdek Ish bilan taʼminlashga koʻmaklashish jamgʻarmasi hisobiga yangi himoya qilish vositalarini ishlab chiqaruvchi kichik va qoʻshma korxonalarni tashkil etish boʻyicha Mehnatni muhofaza qilish respublika ilmiy-tadqiqot instituti va Toshkent toʻqimachilik va yengil sanoat instituti tomonidan oʻtkaziladigan ilmiy-tadqiqot, tajriba-tadqiqot, tajriba-konstruktorlik ishlarini muvofiqlashtirib borsin. 4. “Oʻzkimyosanoat” uyushmasi uzunlik zichligi past boʻlgan nitron tolasi ishlab chiqarishni yoʻlga qoʻysin, shuningdek ilmiy-tadqiqot ishlarini oʻtkazish uchun zarur polimer materiallarga boʻlgan ehtiyojni hamda himoya qilish vositalarini tadbirlarda nazarda tutilgan muddatlarda ishlab chiqarishni taʼminlasin. 5. “Oʻzbekyengilsanoat” davlat uyushmasi ular bazasida belgilangan himoyalash xossalariga ega boʻlgan maxsus gazlamalar ishlab chiqarish oʻzlashtiriladigan, shuningdek maxsus kiyimlar ishlab chiqarish tashkil etiladigan korxonalarni ikki hafta muddatda belgilasin. 6. “Oʻzmashsanoat” uyushmasi: tajriba-konstruktorlik ishlarini oʻtkazish uchun Mehnatni muhofaza qilish respublika ilmiy-tadqiqot instituti, Toshkent toʻqimachilik va yengil sanoat instituti, “Oʻzbekyengilsanoat” davlat uyushmasi buyurtmasi boʻyicha anjomlar ishlab chiqarishni hamda asbob-uskunalarni modernizatsiya qilishni taʼminlasin; mehnatni muhofaza qilish sohasida yakka tartibda va jamoa tartibida himoya qilish vositalarini ishlab chiqarishni oʻzlashtirayotgan korxonalar bilan toʻgʻridan toʻgʻri shartnomalar boʻyicha anjomlar va asbob-uskunalar tayyorlashni taʼminlasin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining tegishli oʻrinbosarlari zimmasiga yuklansin.
OʻZBEKISTON RESPUBLIKASI XALQ XOʻJALIGI TARMOQLARI FAOLIYATIGA “PELENG” ELEKTRON-AXBOROT TIZIMINI JORIY ETISh TOʻGʻRISIDA
(resolution, 2021-02-22)

Harakatdagi va harakatsiz obyektlarning turgan joyini va holatini doimiy ravishda radiolashtirilgan nazorat qilish yoʻli bilan xalq xoʻjaligi tarmoqlarining vazifalarini shoshilinch hal etishni taʼminlash maqsadida Vazirlar Mahkamasi qaror qiladi: 1. Toshkent shahar hokimligining “Oʻzistiqbolstat” davlat qoʻmitasi va Oʻzbekiston Respublikasi Moliya vazirligi bilan kelishilgan yer usti jamoat transporti ishiga “Peleng” elektron-axborot tizimini davlat markazlashtirilgan sarmoya mablagʻlari hisobidan joriy etishni Toshkent shahar hokimligi kapital qurilishining 1996-1997-yillardagi aniq manzilli dasturiga kiritish toʻgʻrisidagi taklifi qabul qilinsin. 2. “Peleng” tizimini joriy etish boʻyicha vazifalar quyidagi tartibda taqsimlansin: Toshkent shahar hokimligiga “Peleng” tizimi buyurtmachisi funksiyasi yuklatilsin; Toshkent shahar hokimligi huzuridagi “Sietl” ilmiy-texnika ishlab chiqarish firmasi bosh pudratchi etib belgilansin, unga boshqa loyihalash va ishlab chiqarish tashkilotlari va korxonalarini ishga jalb etish huquqi berilsin. 3. Toshkent shahar hokimligi: 1995-yil dekabr oyida ularni nazorat qilish birinchi navbatda “Peleng” tizimi orqali amalga oshiriladigan transport vositalarining turlari va sonini, ular joylashgan joyni surash davriyligini va harakat yoʻnalishlarini koʻrsatgan holda texnik vazifani ishlab chiqsin va bosh pudratchiga bersin; “Sietl” ilmiy-texnika ishlab chiqarish firmasi manfaatdor davlat va xoʻjalik tashkilotlari bilan birgalikda jinoyatchilikka qarshi kurash vazifalarini hal etish, transport majmui, kommunal va ekologik xizmatlar, sogʻliqni saqlash, geologiya va respublika iqtisodiyotining boshqa tarmoqlari ishi samaradorligini oshirish, shuningdek yetishmayotgan asbob-uskunalar va butlovchi materiallarni ishlab chiqarishga buyurtma berish yoʻli bilan sanoat korxonalarini ish bilan taʼminlash uchun respublika hududida “Peleng” tizimini rivojlantirish dasturini ishlab chiqsin va shu yilning IV choragida Vazirlar Mahkamasiga taqdim etsin; Radiochastotalar boʻyicha davlat komissiyasi va Oʻzbekiston Respublikasi Aloqa vazirligi bilan birgalikda “Peleng” elektron-axborot tizimi mahalliy tarmogʻidan foydalanishning tashkiliy tuzilmasini belgilasin. 4. Mazkur qarorning bajarilishini nazorat qilish Bosh vazirning birinchi oʻrinbosari I.H. Joʻrabekov zimmasiga yuklansin.
BOLALARNING MAKTABGACHA TARBIYA MUASSASALARIDA BOʻLISHLARI UCHUN OTA-ONALARDAN OLINADIGAN HAQ MIQDORLARI TOʻGʻRISIDA
(resolution, 1995-11-22)

Vazirlar Mahkamasi qaror qiladi: 1. 1996-yil 1-yanvardan boshlab bolaning respublika davlat budjetidan mablagʻ bilan taʼminlanadigan bolalar yaslisi, bolalar bogʻchasi yoki yasli-bogʻchada boʻlganligi uchun bir oyga toʻlanadigan haq miqdori ish tartibiga qarab Oʻzbekiston Respublikasida belgilangan eng kam ish haqining oʻrta hisobda 50 foizi miqdorida belgilansin. 2. Oʻz tasarrufida bolalar maktabgacha tarbiya muassasalari boʻlgan korxonalar, tashkilotlar, muassasalarga ota-onalarning haq toʻlashini respublika davlat budjetidan mablagʻ bilan taʼminlanadigan bolalar maktabgacha tarbiya muassasalarida qabul qilingan tartibda belgilash tavsiya etilsin. Bunda korxonalar, tashkilotlar va muassasalar oʻz mablagʻlari hisobidan oʻzlariga qarashli bolalar maktabgacha tarbiya muassasalarida bolalarning boʻlishi uchun ota-onalardan haq undirish boʻyicha qoʻshimcha imtiyozlar belgilashlari mumkin. 3. Oʻzbekiston Respublikasi Xalq taʼlimi vazirligi Moliya vazirligi va Mehnat vazirligi bilan kelishgan holda bolalarning bolalar yaslilarida, bolalar bogʻchalarida va yasli-bogʻchalarda boʻlishlari uchun haq undirish tartibi toʻgʻrisidagi Yoʻriqnomaga oʻzgartirishlar kiritsin. 4. Oʻzbekiston Respublikasi Vazirlar Mahkamasining “Bolalarning maktabgacha tarbiya muassasalarida boʻlishlari uchun ota-onalardan olinadigan haq miqdorlari toʻgʻrisida” 1994-yil 20-iyuldagi 374-son qarori 1996-yil 1-yanvardan boshlab oʻz kuchini yoʻqotgan deb hisoblansin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari S.S.Saidqosimov zimmasiga yuklansin.
OʻZBEKISTON RESPUBLIKASI DAVLAT HOKIMIYATI VA BOShQARUVI ORGANLARI APPARATI XARAJATLARI UChUN BUDJET MABLAGʻLARINI QISQARTIRISh TOʻGʻRISIDA
(resolution, 2021-02-22)

Davlat hokimiyati va boshqaruvi organlari xodimlari sonini tartibga keltirish va faoliyatini takomillashtirish maqsadida Vazirlar Mahkamasi qaror qiladi: 1. 1996-yil 1-yanvardan boshlab davlat hokimiyati va boshqaruvi organlarini saqlash xarajatlari 15 foizga qisqartirilsin. 2. Vazirliklar, davlat qoʻmitalari, idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari boshqaruv tuzilmasini takomillashtirish hamda xodimlar sonini, davlat hokimiyati va boshqaruvi organlarini saqlash xarajatlarini qisqartirishga oid chora-tadbirlarni amalga oshirsinlar. 3. Oʻzbekiston Respublikasi Moliya vazirligi 1996-yil 1-yanvardan boshlab davlat hokimiyati va boshqaruvi organlarini mablagʻ bilan taʼminlashni mazkur qaror bilan belgilangan xarajatlarni qisqartirishni hisobga olgan holda amalga oshirsin. 4. Mazkur qarorning bajarilishini nazorat qilish Bosh vazirning oʻrinbosari B.S. Hamidov zimmasiga yuklansin.
OʻZBEKISTON RESPUBLIKASIDAGI DIPLOMATIYA VAKOLATXONALARI VA XALQARO TAShKILOTLARNING ISh ShAROITLARINI YaXShILAShGA OID QOʻShIMChA ChORA-TADBIRLAR TOʻGʻRISIDA
(decree, 2021-04-30)

Oʻzbekiston Respublikasidagi diplomatiya vakolatxonalari va ularga tenglashtirilgan xalqaro tashkilotlarning faoliyati uchun zarur shart-sharoitlarni yaratib berish maqsadida: 1. Qoraqalpogʻiston Respublikasi Vazirlar Kengashiga, viloyatlar va Toshkent shahar hokimliklariga vakolatxonalarni, shu jumladan vakolatxona boshligʻi qarorgohini joylashtirishda foydalaniladigan binolarni yoki binolarning bir qismini ular joylashgan yer uchastkalari bilan birga, shuningdek mazkur vakolatxonalarning binolarini qurish uchun yer uchastkalarining respublikadagi diplomatiya vakolatxonalari va ularga tenglashtirilgan xalqaro tashkilotlarga ularning oʻz mulki qilib sotishga ruxsat berilsin. 2. Oʻzbekiston Respublikasining Adliya vazirligi ikki hafta muddat ichida Tashqi ishlar vazirligi va Davlat mulki qoʻmitasi bilan birgalikda amaldagi qonunchilikni hamda tegishli meʼyoriy hujjatlarni oʻzgartirish va ularga qoʻshimchalar kiritish boʻyicha takliflarni belgilangan tartibda Vazirlar Mahkamasiga taqdim etsin. 3. Mazkur Farmon bajarilishini nazorat qilish Oʻzbekiston Respublikasining Vazirlar Mahkamasi zimmasiga yuklansin.
OʻZBEKISTON RESPUBLIKASINING NOGIRONLARNI REABILITATSIYA QILISh BOʻYIChA 1996—2000-YILLARGA MOʻLJALLANGAN DAVLAT DASTURI TOʻGʻRISIDA
(resolution, 2021-02-22)

Oʻzbekiston Respublikasi Vazirlar Mahkamasining “1994-yilda iqtisodiy islohotlarning amalga oshirilishi va ularni yanada chuqurlashtirishning asosiy yoʻnalishlari toʻgʻrisida” 1995-yil 14-fevraldagi 54-son qaroriga muvofiq Vazirlar Mahkamasi qaror qiladi: 1. Oʻzbekiston Respublikasida nogironlarni reabilitatsiya qilishning 1996—2000-yillarga moʻljallangan Davlat dasturi maʼqullansin (ilova* qilinmoqda). 2. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Oʻzbekiston Respublikasi vazirliklari va idoralari: Oʻzbekiston Respublikasida nogironlarni reabilitatsiya qilishning 1996—2000-yillarga moʻljallangan Davlat dasturining bajarilishini taʼminlasinlar; “Oʻzbekiston Respublikasida nogironlarni ijtimoiy himoya qilish toʻgʻrisida”gi Qonunda nazarda tutilgan mablagʻlarning korxonalar, muassasalar va tashkilotlar tomonidan oʻz vaqtida toʻlanishi, ushbu mablagʻlardan nogironlar orasidan kadrlar tayyorlashda va ular uchun ishchi oʻrinlari tashkil etishda foydalanish ustidan nazoratni taʼminlasinlar; har yili 1-yanvar va 1-iyulda Vazirlar Mahkamasiga ushbu qarorning qanday bajarilayotgani toʻgʻrisida axborotlar taqdim etsinlar. 3. “Oʻzistiqbolstat” davlat qoʻmitasi xalq xoʻjaligini ijtimoiy-iqtisodiy rivojlantirishning har yilgi prognozlarida reabilitatsiya majmuilari qurilishiga kapital mablagʻlar limitlari ajratilishini nazarda tutsin. Oʻzbekiston Respublikasi Moliya vazirligi koʻrsatib oʻtilgan obyektlar qurilishini belgilangan tartibda mablagʻ bilan taʼminlasin. 4. Oʻzbekiston Respublikasi Moliya vazirligi, Davlat soliq qoʻmitasi Ijtimoiy taʼminot vazirligi bilan birgalikda bir oy muddatda korxona va tashkilotlardan nogironlar uchun moʻljallangan tovarlar (xizmatlar) boʻyicha imtiyozli soliq olish toʻgʻrisida takliflar tayyorlasinlar. 5. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasining Ijtimoiy masalalar va madaniyat boʻlimiga yuklansin.
“OʻZISTIQBOLSTAT” DAVLAT QOʻMITASI MARKAZIY APPARATI TUZILMASIDA MAXSUS BOʻLINMA TAShKIL ETISh TOʻGʻRISIDA
(resolution, 2021-02-22)

Oʻzbekiston Respublikasi Mudofaa vazirligi, Ichki ishlar vazirligi va Milliy xavfsizlik xizmatining moddiy-texnika resurslariga boʻlgan ehtiyojini taʼminlash ishlarini tartibga solish maqsadida Vazirlar Mahkamasi qaror qiladi: 1. “Oʻzistiqbolstat” davlat qoʻmitasi markaziy apparati tuzilmasida maxsus boʻlinma tashkil etilsin, unga quyidagi funksiyalarni amalga oshirish yuklansin: mamlakat mudofaasi va milliy xavfsizligi ehtiyojlari uchun harbiy-texnik anjomlar, jihozlar va oziq-ovqat xarid qilish boʻyicha davlat buyurtmalarini shakllantirish; Oʻzbekiston Respublikasi Qurolli Kuchlarini, chegara va ichki qoʻshinlarni, boshqa qoʻshin tashkilotlarini oziq-ovqat va jihozlar bilan taʼminlash normativlarini ishlab chiqish va ularni takomillashtirish; mudofaa uchun zarur boʻlgan mahsulotlar eksporti va importi yuzasidan takliflarni asoslash. 2. “Oʻzistiqbolstat” davlat qoʻmitasi markaziy apparati xodimlari soni tegishli ish haqi fondi bilan 3 nafar xodimga koʻpaytirilsin. 3. Oʻzbekiston Respublikasi Moliya vazirligi koʻrsatib oʻtilgan xodimlar xarajatlari uchun “Oʻzistiqbolstat” davlat qoʻmitasiga davlat budjetidan qoʻshimcha mablagʻ ajratishni nazarda tutsin. 4. Mudofaa vazirligi, Ichki ishlar vazirligi, Milliy xavfsizlik xizmati “Oʻzistiqbolstat” davlat qoʻmitasiga belgilangan tartibda zarur moddiy-texnika resurslariga boʻlgan joriy va istiqboldagi ehtiyojlarni taqdim etsin. 5. Mazkur qarorning bajarilishini nazorat qilish Bosh vazirning oʻrinbosari Oʻ.Q. Ismoilov zimmasiga yuklansin.
OʻZBEKISTON BANK TIZIMINI RIVOJLANTIRIShNING KOMPLEKS DASTURINI AMALGA OShIRISh ChORA-TADBIRLARI TOʻGʻRISIDA
(resolution, 2021-02-22)

Oʻzbekiston Respublikasi bank tizimini qabul qilingan xalqaro normalarga muvofiq yanada takomillashtirish va jadal rivojlantirish maqsadida Vazirlar Mahkamasi qaror qiladi: 1. Oʻzbekiston Banklari uyushmasining birinchi Taʼsis syezdida qabul qilingan Oʻzbekiston bank tizimini rivojlantirishning kompleks dasturini amalga oshirishga doir chora-tadbirlar* maʼqullansin. 2. Oʻzbekiston Respublikasi Markaziy banki, Tashqi iqtisodiy faoliyat milliy banki, Moliya vazirligi, “Oʻzistiqbolstat” davlat qoʻmitasi, Tashqi iqtisodiy aloqalar vazirligi, Aloqa vazirligi, Adliya vazirligi, Oliy va oʻrta maxsus taʼlim vazirligi, Xalq taʼlimi vazirligi Banklar uyushmasi, manfaatdor vazirliklar, idoralar, konsernlar va uyushmalar bilan birgalikda Dasturning har bir boʻlimini bajarish boʻyicha aniq tashkiliy-texnik tadbirlarni ishlab chiqsinlar va amalga oshirsinlar. 3. Moliya vazirligining Vazirlar Mahkamasining 1994-yil 13-iyuldagi 362-son qarori amalda boʻlishi muddatini 1997-yil 31-dekabrgacha uzaytirish toʻgʻrisidagi taklifi qabul qilinsin. Belgilab qoʻyilsinki, banklarning soliq olishdan ozod qilingan mablagʻlari Oʻzbekiston Banklari uyushmasi orqali Dasturni amalga oshirishni mablagʻ bilan maqsadli taʼminlashga hamda tijorat banklarini rivojlantirishga teng ulushlarda yoʻnaltiriladi. Mazkur qoida xususiy tijorat banklarini daromad soligʻi toʻlashdan ozod qilish qismida ularga joriy qilinmaydi (koʻrsatib oʻtilgan mablagʻlar ularning moddiy-texnika bazalarini mustaxkamlash va infratuzilmalarni rivojlantirishga yoʻnaltiriladi). Oʻzbekiston Respublikasi Davlat soliq qoʻmitasi Markaziy banki bilan birgalikda ajratilayotgan mablagʻlarning Banklar uyushmasi va tijorat banklari tomonidan maqsadli foydalanilishi ustidan qatʼiy nazoratni taʼminlasin. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston bank tizimini rivojlantirishning kompleks dasturiga muvofiq Banklar uyushmasi ishtirokida tashkil etiladigan tuzilmalar faoliyati uchun zarur shart-sharoitlar yaratishga, shu jumladan, tegishli binolarning birinchi navbatda ajratilishiga koʻmaklashsinlar. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S. Hamidov zimmasiga yuklansin.
Oʻzbekiston Respublikasi Prezidentining 1994-yil 21-noyabrdagi “Ekinlarni payhon qilishga qarshi kurashishni kuchaytirish toʻgʻrisida” Farmoni qanday bajarilayotgani haqida
(decree, 2021-02-22)

Koʻrilayotgan choralarga qaramay, ayrim xoʻjalik rahbarlarining beparvoligi, masʼuliyatsizligi oqibatida gʻalla hamda boshqa qishloq xoʻjalik ekinlari nobud boʻlishi va payhon qilinishi xollari davom etmoqda. Bu ishda aybdor boʻlgan shaxslarni aniqlash va yetkazilgan zararni toʻla undirib olish yuzasidan qatʼiy amaliy choralar koʻrilmayapti. Qishloq xoʻjalik ekinzorlarida mol va parranda boqish, avtotransport vositalari, shuningdek, mollarining ekinzorlar orqali oʻtishi hollariga qarshi kurash boʻshashib ketgan. Vazirlar Mahkamasi qaror qiladi: 1. Qoraqalpogʻiston Respublikasi Vazirlar Kengashi, viloyatlar, tumanlar hokimlari, oʻz-oʻzini boshqarish organlari va xoʻjalik rahbarlariga Oʻzbekiston Respublikasi Prezidentining mazkur Farmonini bajarishga doir ishlari qoniqarsiz deb topilsin. Ulardan ekinlar saqlanishini taʼminlash yuzasidan shoshilinch choralar koʻrish talab qilinsin. Ekinlar nobud qilinishiga yoʻl qoʻygan xoʻjalik rahbarlariga nisbatan ularni lavozimidan boʻshatish hamda maʼmuriy yoki jinoiy javobgarlikka tortishgacha qattiq choralar koʻrilsin. 2. Ichki ishlar vazirligi (Z. Almatov) ekinlar payhon qilinishining oldini olish yuzasidan qoʻshimcha choralar koʻrsin. Amaldagi qonunni buzishga doir har bir fakt yuzasidan aybdorlar qattiq javobgarlikka tortilsin. Ekinlar koʻproq payhon qilingan joylarda kuzatish postlarining ishi majburiy tartibda qaytadan tiklansin va profilaktika ishlarining samaradorligi oshirilsin. 3. Prokuratura (B. Mustafoyev), Ichki ishlar vazirligi (3 Almatov) hamma joyda “Ekinlarni payhon qilishga qarshi kurashni kuchaytirish toʻgʻrisida”gi Farmonning bajarilishini tekshirishni tashkil etsin. Qilingan ishlar toʻgʻrisida Oʻzbekiston Respublikasi Hukumatiga muntazam axborot berib turilsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari I.H. Joʻrabekov zimmasiga yuklansin.
OʻZBEKISTON RESPUBLIKASIDA GIDROMETEOROLOGIK KUZATISHLAR OLISH BORISH UCHUN ZAMONAVIY PRIBORLAR VA ASBOB-USKUNALARNI ISHLAB CHIQISH HAMDA ISHLAB CHIQARISH DASTURINI TASDIQLASH TOʻGʻRISIDA
(resolution, 1995-10-30)

Gidrometeorologik asbobsozlikni takomillashtirish, gidrometeorologiya xizmati ishlab chiqarish-texnik bazasini mustahkamlash maqsadida Vazirlar Mahkamasi qaror qiladi: 1. “Boshgidromet” boshqarmasi “Oʻzistiqbolstat” davlat qoʻmitasi va Oʻzbekiston Respublikasi Fan va texnika davlat qoʻmitasi bilan birgalikda ishlab chiqqan Oʻzbekiston Respublikasida gidrometeorologik kuzatishlar olib borish uchun zamonaviy priborlar va asbob-uskunalarni ishlab chiqish hamda ishlab chiqarish dasturi ilovaga* muvofiq tasdiqlansin. 2. “Oʻzistiqbolstat” davlat qoʻmitasi va Oʻzbekiston Respublikasi Moliya vazirligi Dasturni bajarish uchun 1996-yildan boshlab respublika budjetidan mablagʻ bilan taʼminlanadigan kapital qoʻyilmalar ajratishni nazarda tutsinlar. Oʻzbekiston Respublikasi Moliya vazirligi priborlar va asbob-uskunalarni ishlab chiqish tadbirlarini “Boshgidromet” boshqarmasi Oʻzbekiston Respublikasi Fan va texnika davlat qoʻmitasi bilan kelishgan holda taqdim etadigan tegishli hisob-kitoblarga muvofiq hajmdagi operatsion xarajatlar smetasi boʻyicha mablagʻ bilan taʼminlashni nazarda tutsin. 3. Oʻzbekiston Respublikasi Fan va texnika davlat qoʻmitasi tanlov dasturlarida atrof-muhitning ahvolini nazorat qilish va aviatsiyani meteorologik maʼlumotlar bilan taʼminlash sohasida koʻp bilim talab qiladigan priborlar hamda texnologiyalar yaratishni nazarda tutsin. 4. Mazkur qarorning bajarilishini nazorat qilish Vazirlar Mahkamasining Dehqonchilik sanoati kompleksi boʻlimiga yuklansin.
MARKAZIY BANK PATENTLARI EGALARI OPERATSIYALARINI KENGAYTIRISh ChORA-TADBIRLARI TOʻGʻRISIDA
(resolution, 1996-11-19)

Respublika isteʼmol bozorini yanada toʻldirish, xususiy tadbirkorlikni rivojlantirishni ragʻbatlantirish va milliy valyutaning ichki almashinuvchanligini kengaytirish maqsadida Vazirlar Mahkamasi qaror qiladi: 1. Belgilab qoʻyilsinki, 1995-yil 1-noyabrdan boshlab Oʻzbekiston Respublikasi Markaziy banki patentlarini yuridik va jismoniy shaxslarga berish, shuningdek, patent egalariga soʻmlarni vakil qilingan banklar orqali erkin muomaladagi valyutaga almashtirish ular tomonidan respublikaga keltiriladigan tovarlar turlariga bogʻliq boʻlmagan holda amalga oshiriladi. Vazirlar Mahkamasining 1995-yil 25-iyuldagi 287-son qarori bilan belgilangan roʻyxatga muvofiq Oʻzbekiston Respublikasiga import qilish (keltirish) taqiqlangan yoki zarur litsenziyalarsiz yoxud ruxsatnomalarsiz keltirilgan buyumlar bundan mustasno. 2. Oʻzbekiston Respublikasi Markaziy banki, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari patent egalari sonini keskin koʻpaytirish va ularning respublikaga keltirilgan tovarlarni aholiga sotishdan olingan soʻmlardagi tushumlari oʻz vaqtida almashtirib berilishini taʼminlasinlar. 3. Vazirlar Mahkamasining 1994-yil 23-noyabrdagi 566-son qarori bilan tasdiqlangan, import qilinishi respublika valyuta bozorida imtiyozli almashtirish huquqini beruvchi oziq-ovqat va nooziq-ovqat tovarlar roʻyxati (2, 3-roʻyxatlar), Vazirlar Mahkamasining 1995-yil 23-martdagi 94-son qarorining 1 va 2-bandlari, shuningdek, Vazirlar Mahkamasining 1995-yil 19-apreldagi 135-son qaroriga 2-ilova oʻz kuchini yoʻqotgan deb hisoblansin. 4. Markaziy bank bir hafta muddatda oʻzining meʼyoriy hujjatlarini ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari B.S. Hamidov, M.Z. Usmonov va Markaziy bank Boshqaruvi raisi F.M. Mullajonov zimmasiga yuklansin.